ឯកឧត្តម ម៉ក់ រ៉ា បន្តចុះសួរសុខទុក្ខ និងបាននាំយកនូវអង្ករចែកជូនប្រជាពលរដ្ឋនៅភូមិទួលម្កាស់ ៣៥គ្រួសារ
Channel: Pursat Television
Date: 2020-05-19

នៅរសៀលថ្ងៃទី១៨ ខែឧសភា ឆ្នាំ២០២០ ឯកឧត្តម ម៉ក់ រ៉ា ប្រធានក្រុមប្រឹក្សាខេត្តពោធិ៍សាត់ បានអញ្ជើញជាអធិបតី ចុះសួរសុខទុក្ខនិងបាននាំយកនូវអង្ករចែកជូនប្រជាពលរដ្ឋនៅភូមិទួលម្កាស់ សង្កាត់រលាប ក្រុងពោធិសាត់ ចំនួន៣៥គ្រួសារនិងបានអប់រំផ្សព្វផ្សាយណែនាំអំពីវិធីបង្ការនិងទប់ស្កាត់ជំងឺ COVID-19 ជូនប្រជាពលរដ្ឋ និងអនុសាសន៍ដ៏មានសារសំខាន់របស់សម្តេចអគ្គមហាសេនាបតីតេជោ ហ៊ុន សែន នាយករដ្ឋមន្ត្រីនៃព្រះរាជាណាចក្រកម្ពុជា ។
ដោយមានការអញ្ជើញចូលរួមពី លោក សំរិទ្ធ អេង ប្រធានក្រុមប្រឹក្សាក្រុង លោក ចាប នាង  អភិបាលក្រុង សម្ព័ន្ធយុវជនស្រឡាញ់សន្តិភាព,សហភាពសហព័ន្ធយុវជនកម្ពុជា សាខាខេត្តពោធិ៍សាត់ សមាគមសិស្ស និស្សិតក្មេងវត្តសាខាខេត្តពោធិ៍សាត់,ក្រុមការងារថ្នាក់ខេត្តចុះជួយក្រុង និងអាជ្ញាធរមូលដ្ឋាន ភូមិ សង្កាត់ ។
ក្នុងឱកាសនោះឯកឧត្តម ម៉ក់ រ៉ា បាននាំនូវសេចក្តីនឹករលឹកពីសំណាក់ ឯកឧត្តម ម៉ៅ ធនិន អភិបាលខេត្តពោធិ៍សាត់ និង លោកជំទាវដែលតែងតែបានគិតគូរដល់សុខទុក្ខនិងជីវភាពរស់នៅរបស់បងប្អូនប្រជាពលរដ្ឋយើងជានិច្ចនិងបានចុះជួយដោះស្រាយរាល់ការលំបាករបស់ប្រជាពលរដ្ឋក្នុងខេត្តពោធិ៍សាត់បានទាន់ពេលវេលា និងបានផ្តាំផ្ញើរឲ្យបងប្អូនប្រជាពលរដ្ឋយើងយកចិត្តទុកដាក់ខ្ពស់ តាមវិធានការណែនាំរបស់ក្រសួងសុខាភិបាល និងសេចក្តីណែនាំរបស់រាជរដ្ឋាភិបាល ដែលមានសម្តេចអគ្គមហាសេនាបតីតេជោ ហ៊ុន សែន ជាប្រមុខដើម្បីទ្រទ្រង់សុខុមាលភាពដល់ប្រជាពលរដ្ឋ ពិសេសចូលរួមចំណែកទប់ស្កាត់ការរីករាលដាលជំងឺកូវីដ១៩ នៅក្នុងព្រះរាជាណាចក្រកម្ពុជា ។
ឯកឧត្តមបានបញ្ជាក់ថា អត្រានៃការឆ្លងមេរោគកូវីដ១៩ នៅកម្ពុជា គិតត្រឹមថ្ងៃទី១៨ ខែឧសភា ឆ្នាំ២០២០នេះ មិនមានករណីឆ្លងឡើយ ហើយអ្នកឆ្លង ចំនួន១២២នាក់មកដល់ពេលនេះក៏បានជាសះស្បើយហើយដែរ ។ ដោយឡែកខេត្តពោធិ៍សាត់ ចាប់តាំងពីមានមេរោគរាតត្បាតកូវីដ១៩ រហូតមកដល់បច្ជុប្បន្ននេះ មិនមានឆ្លងមេរោគ សូម្បីតែមួយករណីនោះទេ ។ 
អង្ករ ដែលចែកជូននៅពេលនេះ ជាអំណោយដ៏ថ្លៃថ្លា របស់ឯកឧត្តមបណ្ឌិត ម៉ៅ ធនិន អភិបាលខេត្ត និងលោកជំទាវ ហ៊ុន ចាន់ធី ម៉ៅ ធនិន ចែកជូនប្រជាពលរដ្ឋ ដែលមានការខ្វះខាតស្បៀងពិតប្រាកដ ជនចាស់ជរាគ្មានទីពឹង ជនពិការភាព ទុរគតជន ចំនួន ៣៥ គ្រួសារដោយក្នុងមួយគ្រួសារទទួលបានអង្ករ១០គីឡូក្រាម៕